બીજા વિશ્વયુદ્ધના અંત બાદ આંતરરાષ્ટ્રીય સંબંધોની વ્યાખ્યાઓ બદલાવા માંડી હતી. આ સમયગાળામાં એનજીઓ કે સિવિલ સર્વિસ ઓર્ગેનાઈઝેશન્સનું પ્રભુત્વ વધવા લાગ્યું હતું. આજે પણ ફોર્ડ ફાઉન્ડેશન, એમનેસ્ટી ઈન્ટરનેશનલ, ગ્રીન પીસ અને સાસાકાવા ફાઉન્ડેશન જેવી સંસ્થાઓ વૈશ્વિક રાજકારણમાં સારી એવી અસર ધરાવે છે. આંતરરાષ્ટ્રીય સ્તરે કામ કરતી એનજીઓને ઈન્ટરનેશનલ એનજીઓ તરીકે ઓળખવામાંં આવે છે. આ પ્રકારની એનજીઓ મોટાભાગે એશિયા, આફ્રિકા અને લેટિન અમેરિકાના વિવિધ વિસ્તારોમાં કાર્યરત છે. આ દેશોમાં તકો અને સુવિધાઓનું પ્રમાણ ઓછું હોવાથી ત્યાં સ્વાસ્થ્ય, પર્યાવરણ, માનવ અધિકાર, શિક્ષણ, મહિલા-બાલ કલ્યાણ અને અન્ય સામાજિક સુધારણાના હેતુથી નાણાભંડોળ પહોંચાડવામાં આવે છે.